華陽洞天
作者：崔敦禮
朝代：宋

paragraphs: 雲冥冥兮疊嶂，君獨立兮山之上。
石嶝險兮水道寒，思夫君兮未敢言。
無言兮皇皇，山阿之人兮告我以不難。
木樛蔚兮下俯，石避礙兮行旁。
余冠兮巍巍，余步兮逶遲。
俛首非吾之願兮，斜徑其將安之。
朝騁望兮昭亭，夕宿兮雙溪。
網蕙茝兮爲蓋，葺蓀蘅兮爲車。
欲騰駕兮高翔，恍導余兮上隮。
揭北斗兮奠椒漿，簸南箕兮羞瓊蘂。
靈欣欣兮顧余，亶正直兮爲神予。